Il-Papa Franġisku jiddedika t-talba tiegħu għal Novembru għal dawk li jbatu minn dippressjoni. Il-Papa qal li ħafna stress u xogħol iwasslu biex il-bniedem ikun eżawrit mentalment, emozzjonalment u fiżikament. Il-Papa Franġisku wassal din it-talba fid-dawl li diversi pajjiżi fl-Emisferu tat-Tramuntana jibdew deħlin fix-xhur aktar kesħin li matulhom in-nies iqattgħu ħafna iktar ħin ġewwa. Huwa qal li, "id-dwejjaq, l-apatija, u l-għeja spiritwali jispiċċaw jiddominaw il-ħajja tan-nies, li huma mgħobbija żżejjed minħabba r-ritmu tal-ħajja llum." Il-Papa Franġisku ħeġġeġ lil kulħadd biex jitkellem ma' dawk li jħossuhom qed ibatu mid-dipressjoni jew mingħajr tama. Kompla li ħafna drabi wieħed jisma' fis-skiet mingħajr ma jitkellem minħabba li persuna ma tistax tmur fuq persuna oħra u tgħidilha isma minni ħa ntik is-soluzzjoni. Il-Papa Franġisku kompla li minbarra l-pariri psikoloġiċi li huwa importanti, il-kliem ta' Ġesù jista' jkun ta' serħan għal kull individwu. Huwa kkwota l-kliem ta' Ġesù li jgħid, "Ejjew għandi, dawk kollha li huma mħabbtin u mgħobbija, u jiena nagħtikom il-mistrieħ." Huwa għamel stedina lil kulħadd biex jitlob għal dawk in-nies li qegħdin ibatu minn dippresjoni jew burn-out biex isibu l-appoġġ u d-dawl tal-ħajja.